Charlotte Munch (DD), 2024-04-16:
Tak for ordet.
Med forslaget her ønsker Enhedslisten at pålægge regeringen at afdække mulighederne for indførelsen af økonomiske sanktioner mod Israel.
Når afdækningen af sanktionsmulighederne er klar efter en måned, skal regeringen arbejde for at få disse sanktioner gennemført i regi af EU.
Det er rigtigt, at EU i andre situationer har vedtaget økonomiske sanktioner og restriktioner mod stater, der forbryder sig mod folkeretten.
Det gælder f.eks. mod Rusland som følge af angrebet mod Ukraine for 2 år siden.
En præmis for forslaget er, at Israel begår forbrydelser.
Det fremgår af forslaget, at sanktionerne skal rettes mod Israel som reaktion på den israelske regerings krigsførelse i Gaza og fremfærd på Vestbredden.
Israel har en legitim ret til at forsvare sig, til at kæmpe for at få gidslerne løsladt og til at få Hamas nedkæmpet.
Konflikten har desværre medført store ødelæggelser i Gaza og et stort antal dræbte, hvoraf de fleste er civile ofre.
Hvis Israel skulle begå krigsforbrydelser, ville det forudsætte, at den israelske hær bevidst går efter civile mål eller vilkårligt smider bomber for at dræbe flest mulige.
Sagen er, at Hamas gemmer sig i tunneller under beboelsesområder og blandt civile, hvilket uundgåeligt medfører civile tab.
Israelske soldater kæmper med åben pande iført uniformer, men Hamas kæmper i civile klæder, hvilket gør det meget svært for de israelske soldater.
Det er en tarvelig krig.
Det er derimod ikke til diskussion, at Hamas overtræder krigens love.
Krigens love tillader ikke at tage gidsler og i øvrigt gøre de ting, som Hamas gjorde den 7. oktober, og Hamas kunne selv medvirke til at få konflikten nedtrappet.
De kunne løslade alle gidslerne.
Så ville presset på Israel for en våbenhvile blive så stort, at det nok skete.
Man kan i høj grad tvivle på, om Hamas overhovedet vil det palæstinensiske folk det godt.
Det virker mere, som om Hamas spiller på, at desto større ødelæggelserne bliver i Gaza som følge af krigens fortsættelse, desto større opbakning får palæstinenserne fra det internationale samfund.
Ergo ser Hamas en fordel i, at konflikten fortsætter, fordi palæstinenserne vinder opbakning, mens israelerne taber opbakning.
Man fristes til at sige, at de onde ler, og at de gode græder.
Når det er sagt, er det, der sker i Gaza, selvfølgelig dybt ulykkeligt.
Der er mange ofre, og konflikten må finde en løsning.
En begyndelse er, at gidslerne løslades, og at Hamas fjernes.
Palæstinenserne må lade sig repræsentere af andre end terrororganisationen Hamas.
Israel er et demokratisk land, mens palæstinenserne er meget langt fra noget, der ligner demokrati.
En løsning på lang sigt er en tostatsløsning, hvor israelere og palæstinensere kan leve side om side med hinanden.
Desværre er vejen dertil
lang, og det forudsætter, at den ene part ikke bare umotiveret overfalder den anden, tager gidsler og myrder løs til alle sider, som det skete den 7. oktober.
Vejen til at få konflikten stoppet er ikke at straffe Israel med økonomiske sanktioner.
Det er trods alt Israel, der blev overfaldet den 7. oktober.
Derfor støtter Danmarksdemokraterne heller ikke forslaget, og vi kommer naturligvis til at stemme nej.
Tak for ordet.